ราคาทองคำปิดบวกหลังดอลล์อ่อนค่า
สัญญาทองคำตลาดนิวยอร์กปิดปรับตัวเพิ่มขึ้นเมื่อคืนวันศุกร์ที่ผ่านมา (11 ธ.ค.) หลังสกุลเงินดอลลาร์อ่อนค่าลง ถึงแม้ว่าจะมีกระแสคาดการณ์เกี่ยวกับการปรับขึ้นอัตราดอกเบี้ยของธนาคารกลางสหรัฐ (FED) ก็ตาม
13 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 3.7 ดอลลาร์ หรือ 0.35% ปิด (11 ธ.ค.) ที่ 1,075.70 ดอลลาร์/ออนซ์, สัญญาโลหะเงินส่งมอบเดือนมี.ค.ลดลง 22.6 เซนต์ หรือ 1.60% ปิดที่ 13.884 ดอลลาร์/ออนซ์, สัญญาพลาตินัมส่งมอบเดือนม.ค.ลดลง 12.2 ดอลลาร์ หรือ 1.43% ปิดที่ 843.70 ดอลลาร์/ออนซ์ และสัญญาพัลลาเดียมส่งมอบเดือนมี.ค.เพิ่มขึ้น 19.45 ดอลลาร์ ปิดที่ 544.80 ดอลลาร์/ออนซ์
นักวิเคราะห์เชื่อว่า แนวโน้มราคาทองคำยังคงซบเซาในระยะยาว เนื่องจากนักลงทุนคาดว่าเฟดจะปรับขึ้นอัตราดอกเบี้ย โดยมีความเป็นไปได้ที่เฟดจะปรับขึ้นดอกเบี้ยในการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในเดือนนี้ การปรับขึ้นอัตราดอกเบี้ยของเฟดจะส่งผลให้นักลงทุนถอนตัวออกจากตลาดทองคำ เนื่องจากตลาดโลหะมีค่าไม่มีผลตอบแทนในรูปอัตราดอกเบี้ย สำนักข่าวซินหัวรายงาน